Nogironligi boʻlgan shaxslarni reabilitatsiya qilish va protezlash milliy markazini tashkil etish toʻgʻrisida
(resolution, 2023-12-18)

Nogironligi boʻlgan shaxslarni ijtimoiy muhofaza qilish tizimini yanada takomillashtirish, tibbiy-ijtimoiy va kasb boʻyicha reabilitatsiya samaradorligini oshirish va ularning jamiyatga integratsiyalashuvini kengaytirish maqsadida Vazirlar Mahkamasi qaror qiladi: 1. Oʻzbekiston Respublikasi Mehnat va aholini ijtimoiy muhofaza qilish vazirligi, Iqtisodiyot vazirligi, Moliya vazirligi hamda Sogʻliqni saqlash vazirligining Nogironlarni tibbiy-ijtimoiy va kasb boʻyicha sogʻlomlashtirish milliy markazini hamda Tayanch-harakat qilish tizimi buzilgan nogironlarni sogʻlomlashtirish respublika markazini birlashtirish yoʻli bilan Mehnat va aholini ijtimoiy muhofaza qilish vazirligi huzurida Nogironlarni sogʻlomlashtirish va protezlash milliy markazini (keyingi oʻrinlarda Markaz deb ataladi) tashkil etish toʻgʻrisidagi taklifi qabul qilinsin. 2. Quyidagilar Markazning asosiy vazifalari etib belgilansin: nogironligi boʻlgan shaxslarni tibbiy, ijtimoiy, kasb boʻyicha reabilitatsiya qilish va protezlash; nogironlik, nogironligi boʻlgan shaxslarni tibbiy-ijtimoiy va kasb boʻyicha reabilitatsiya qilish, protezlash muammolari boʻyicha chuqur ilmiy tadqiqotlar oʻtkazish; nogiron qiladigan asosiy kasalliklarga chalingan nogironligi boʻlgan shaxslarni reabilitatsiya qilishning individual dasturlarini ishlab chiqish; nogironligi boʻlgan shaxslarni reabilitatsiya qilish va protezlash hududiy markazlariga amaliy-uslubiy yordam koʻrsatish; nogironlikning holati va sabablarini tizimli asosda chuqur tahlil qilish, uning oldini olish boʻyicha ilmiy asoslangan tavsiyalarni ishlab chiqish va joriy etish; reabilitatsiya qilish markazlari va davolash-profilaktika muassasalari bilan birgalikda nogironligi boʻlgan shaxslarni tibbiy-ijtimoiy hamda kasb boʻyicha reabilitatsiya qilish chora-tadbirlarini ishlab chiqish va amalga oshirish; nogironligi boʻlgan shaxslarga faol hayot faoliyati, oʻqish va mehnat faoliyati imkoniyatini olishda koʻmaklashish. 3. Markazning tuzilmasi 1-ilovaga muvofiq tasdiqlansin. Markaz tuzilmasiga oʻzgartirishlar kiritish Oʻzbekiston Respublikasi Prezidenti huzuridagi Ijtimoiy himoya milliy agentligi direktori tomonidan Iqtisodiyot va moliya vazirligi bilan kelishilgan holda amalga oshiriladi. 4. Belgilab qoʻyilsinki, Markaz: Nogironlarni reabilitatsiya qilish va protezlash milliy markazining hamda Tayanch-harakat qilish tizimi buzilgan nogironlarni reabilitatsiya qilish respublika markazining huquqiy vorisi hisoblanadi; nogironlikning holati va sabablarini tizimli asosda chuqur tahlil qilish, uning oldini olish boʻyicha ilmiy asoslangan tavsiyalarni ishlab chiqish va joriy etish maqsadida tegishli vazirliklar, idoralardan nogironlik masalalari boʻyicha zarur maʼlumotlarni olish huquqiga ega. Markaz faoliyati qonunchilikda belgilangan tartibda respublika budjeti mablagʻlari hisobidan moliyalashtiriladi. 5. Mehnat va aholini ijtimoiy muhofaza qilish vazirligi qonun hujjatlarida belgilangan tartibda bir oy muddatda: Markaz toʻgʻrisidagi nizomni ishlab chiqsin va tasdiqlasin; Nogironlarni tibbiy-ijtimoiy va kasb boʻyicha sogʻlomlashtirish milliy markazi hamda Tayanch-harakat qilish tizimi buzilgan nogironlarni sogʻlomlashtirish respublika markazining asosiy fondlari, tovar-moddiy zaxiralari va boshqa boyliklari Markaz balansiga berilishi-qabul qilib olinishini taʼminlasin; Markazning davlat roʻyxatidan oʻtkazilishini taʼminlasin; manfaatdor vazirliklar va idoralarni jalb qilgan holda qayta tashkil etilayotgan markazlar xodimlarini attestatsiyadan oʻtkazsin hamda Markazning yuqori malakali va tajribali mutaxassislar bilan butlanishini taʼminlasin. 6. Oʻzbekiston Respublikasi Hukumatining 2-ilovaga muvofiq ayrim qarorlariga oʻzgartirishlar kiritilsin. 7. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari R.S. Azimov zimmasiga yuklansin.